Ifølge politiet er ung kvinde ramt af flere knivstik. Et mandligt familiemedlem er anholdt.

Fyns Politi er tirsdag eftermiddag rykket ud med flere patruljer til Lærkeparken i boligområdet Vollsmose i Odense.

Her er en 21-årig kvinde blevet stukket med kniv i en lejlighed. Hun er kørt til behandling på sygehuset.

- Kvinden er ramt af flere knivstik. Hun er i kritisk tilstand og på operationsbordet nu, fortæller politikommissær og efterforskningsleder Jack Liedecke fra Fyns Politi til TV 2 klokken 16.

Politiet fik anmeldelsen om knivstikkeriet klokken 13.39 tirsdag eftermiddag.

Mandligt familiemedlem anholdt

En 53-årig mand er anholdt og mistænkt i sagen. Han blev anholdt foran ejendommen, hvor knivstikkeriet fandt sted.

- Der er familiemæssige relationer mellem kvinden og manden, men jeg kan ikke komme det nærmere på nuværende tidspunkt, siger efterforskningslederen.

Hverken den mistænkte eller offeret er afhørt i sagen, og der er derfor heller ikke taget stilling til, om han skal fremstilles i grundlovsforhør. Det vil dog tidligst ske onsdag, er meldingen.

Ifølge politiet var der flere personer tilstede i lejligheden, da knivstikkeriet fandt sted, men efterforskningslederen kan ikke oplyse hvor mange, eller hvilken relation personerne har til den 21-årige eller 53-årige.

- Vores efterforskere er stadig i gang med at afhøre folk derude. Derfor kan vi heller ikke sige noget om et muligt motiv på nuværende tidspunkt, det er alt for tidligt, siger Jack Liedecke.